OBK-ondersoek: Soveel miljard is in Steinhoff belê | Netwerk24
Die Openbare Beleggingskorporasie het miljarde rande verloor na Steinhoff se aandeleprys in duie gestort het.
Op 22 Mei 2017 het die OBK ’n belang van 10,5% in Steinhoff gehou teen ’n waarde van R72,70 per aandeel, sê Lindiwe Dlamini, waarnemende regshoof van die OBK.
Dit kom neer op ’n belegging van sowat R33 miljard.
Sy het Donderdag getuig voor die kommissie van ondersoek na gebeure by die OBK.
Dlamini het nie gesê wanneer, hoe en teen watter prys die OBK dié belang bekom het nie.
Die kommissie het reeds op 9 April getuienis van Botsang Morobe, hoofbeleggingsbeampte van die OBK, gehoor oor die latere belegging in Steinhoff via Lancaster 101.
Die OBK het R9,3 miljard aan die bemagtigingsgroep geleen om aandele in Steinhoff te bekom.
Lancaster 101 besit steeds ’n belang van 1,22% in Steinhoff.
Morobe het voorheen getuig die OBK het reeds R4,5 miljard van dié transaksie afgeskryf. Hy het verder getuig dat dié belegging tans net sowat R200 miljoen werd is.
Netwerk24 het voorheen berig die waarde van die pensioenfonds vir staatsamptenare (GEPF) se belegging in Steinhoff het met sowat R20 miljard geval.
Lees ook: GEPF se belang in Steinhoff nou R20 mjd. minder werd
Dlamini se getuienis plaas dié bedrag egter nader aan R23 miljard.
Steinhoff se aandeelprys het in Desember 2017 in duie gestort toe grootskaalse rekeningkundige bedrog by die maatskappy aan die lig gekom het.
Volgens die datadiens Iress het die OBK sedert 22 Mei 2017 sy belang in Steinhoff tot 7,53% verminder.
Die waarde van ’n 7,53%-belang sou op 22 Mei 2017 sowat R23,6 miljard beloop het.
Steinhoff se aandele het Donderdag teen R1,92 elk op die JSE verhandel. Dit beteken die OBK-belegging in Steinhoff is nou net sowat R616 miljoen werd. Die OBK het dus bykans R23 miljard verloor tussen Mei 2017 en April 2019.
Met Morobe wat die OBK se belegging in Steinhoff via Lancaster 101 nou net op R200 000 waardeer, beteken dit die totale verlies – as die oorspronklike belegging én die Lancaster-transaksie saamgereken word – beloop bykans R31 miljard.
Die kommissie hervat sy sittings op 14 Mei.
Meer oor: Steinhoff | Openbare Beleggingskorporasie | Obk-Ondersoek